Γιάννης Μοσχονάς April 20, 2021\nREVIEWED ON PC PS4 (Primary version tested) PS5 Xbox One Xbox Series X/S Stadia\nΤο εξώγαμο του Destiny και του Division.\nΑν αναζητάτε όπως και εγώ ποιοτικές gaming εμπειρίες σας συνιστώ να έχετε μόνιμα στραμμένο το βλέμμα σας στην ανατολική Ευρώπη. Η Πολωνική εταιρεία ανάπτυξης People Can Fly είναι ένα λαμπρό παράδειγμα δημιουργικότητας που έχει αποδείξει το τεράστιο ταλέντο της στην ανάπτυξη πρωτοκλασάτων Shooters με τα Painkiller, Bulletstorm και Gears of War: Judgment. Το 2015 η People Can Fly έβαλε στα σκαριά ένα φρέσκο project που ανήκει (φυσικά) στο Shooter είδος και το ονόμασε Outriders.\nΣτο προπαρασκευαστικό στάδιο η έκταση του Outriders επρόκειτο να είναι περιορισμένη αλλά ευτυχώς επενέβη η αγαπητή Square Enix, η οποία ανέλαβε την διανομή του τίτλου και συμβούλεψε τους δημιουργούς του να το επεκτείνουν όσο περισσότερο γίνεται. Η σοφή συμβουλή οδήγησε στην πρόσληψη εκατοντάδων επαγγελματιών, ανεβάζοντας απότομα το δυναμικό της People Can Fly από το 40 στο 200. Ενώ η σοφή ρήση “όπου λαλούν πολλά κοκόρια αργεί να ξημερώσει” βρίσκει την εφαρμογής της στις βιομηχανικές-τυποποιημένες δραστηριότητες, στον δημιουργικό στίβο του game developing συμβαίνει ακριβώς το αντίθετο όπως θα διαπιστώσετε διαβάζοντας την ανάλυσή μου.\nΠως τελείωσε όλο το μπάχαλο και άρχισε καινούργιο\nΗ εφιαλτική ιστορία του Outriders δεν απέχει πολύ από την σημερινή πραγματικότητα, χρονικά ή περιβαλλοντικά. Αρχίζει στα μέσα του τρέχοντος αιώνος με την κλιματική καταστροφή της γης και την προσπάθεια μετανάστευσης της ανθρωπότητας στον πλανήτη Enoch, έναν κόσμο με ιδανικές κλιματολογικές συνθήκες. Τον συντονισμό του αποικισμού έχουν αναλάβει εν μέρει οι Outriders, άρτια εκπαιδευμένοι στρατιώτες και εξερευνητές. Η ειδυλλιακή εικόνα που παρουσιάζει ο Enoch στις διερευνητικές ομάδες του μεταναστευτικού κύματος διαλύεται αυτοστιγμεί όταν μια αφύσικη ηλεκτρομαγνητική καταιγίδα χτυπάει αδυσώπητα τις ηλεκτρικές συσκευές και αποδεικνύεται καταστροφική για την έμβια ύλη, με απειροελάχιστες εξαιρέσεις.\nΟ χαρακτήρας που θα επιλέξετε ανήκει στις εξαιρέσεις αυτές και, αντί να γίνει αστρόσκονη μετά το χτύπημα της καταιγίδας, πέφτει σε τριακονταετή λήθαργο και ξυπνά σε μια πιο εφιαλτική πραγματικότητα. Η ανθρωπότητα έχει χωριστεί στα μέλη των κυβερνητικών δυνάμεων που είχαν επιφορτιστεί τον σχεδιασμό και την εκτέλεση του αποικισμού και σε τρελαμένους επαναστάτες που επιθυμούν να τα ξεκάνουν. Ο χαρακτήρας σας ευτυχώς απόκτησε ένα σωρό υπερφυσικές δυνάμεις από την επίδραση της ανώμαλης καταιγίδας, οι οποίες θα σας βοηθήσουν να επιβιώσετε στον ανελέητο αγώνα, να αντιμετωπίσετε τους αμέτρητους κινδύνους που κρύβει ο Enoch και να ανακαλύψετε τα μυστικά του, τα οποία ίσως να οδηγήσουν ότι απέμεινε από την ανθρωπότητα σε ένα καλύτερο μέλλον.\nΤο σενάριο του Outriders παρουσιάζει τρομερό ενδιαφέρον και ξετυλίγεται με απολαυστικά cinematics και ένα σωρό κείμενα που θα ανακαλύψετε στις επισκεπτόμενες περιοχές. Μπαίνοντας σε μια περιοχή πληροφορήστε πόσα κείμενα βρήκατε και πόσα σας λείπουν για να μην σταματήσετε τους εξονυχιστικούς ελέγχους προτού τα ανακαλύψετε όλα. Η ποιότητα των κειμένων κάνει να αξίζει τον κόπο η συλλογή τους γιατί λειτουργούν σαν συγκολλητική ουσία στις γενικές αφηγηματικές γραμμές που μαθαίνετε από τα cinematics, συμπληρώνουν τα κενά και αποκαλύπτουν την καθημερινή κόλαση που έζησαν οι επιζώντες, τα συναισθήματα και τις ελπίδες τους. Όλοι οι χαρακτήρες που θα συναντήσετε είναι εξαιρετικά δείγματα για ψυχολογική ανάλυση. Στιγματισμένοι ψυχικά και σωματικά από τον χρόνιο αγώνα στον Enoch, αντιπροσωπεύουν έκαστος την προσπάθεια της ζωής να φέρει ισορροπία σε ένα χαοτικό κόσμο και να εξηγήσει την ύπαρξή της. Αρκετούς θα τους συμπαθήσετε και άλλους θα τους λυπηθείτε, ουδείς όμως θα σας αφήσει ασυγκίνητους.\nΤα main quests έχουν αφηγηματικό ψαχνό εκτός από ελάχιστες περιπτώσεις στις οποίες απλά εμπλέκεστε σε μια επιχείρηση εξολόθρευσης εχθρικής ομάδας ή πλάσματος. Μερικά side quests έχουν και αυτά “ζουμί”, ξεδιπλώνουν δηλαδή δραματικές ιστορίες με απρόσμενες ανατροπές στην ολοκλήρωσή τους. Στα collector quests, μόνο τα historian quests έχουν αφηγηματική αξία, τα υπόλοιπα είναι ένα “κυνήγι κεφαλών” που αποσκοπεί στην απόκτηση εξαιρετικού εξοπλισμού. Τα collector quests, στερημένα από αφηγηματικό ενδιαφέρον, προσφέρουν φανταστικά όπλα και πανοπλίες άρα είναι απαραίτητοι σταθμοί σας για να εξοπλίσετε τον χαρακτήρα σας.\nΤο Outriders είναι ένα Loot Shooter/RPG που εξελίσσεται στο απόλυτο όνειρο του user που λατρεύει το customization σε όλα τα επίπεδα. Η επιφανειακή παραμετροποίηση δεν εξαντλείται στις επιλογές ονόματος, φύλου και μερικών σωματικών χαρακτηριστικών που αποφασίζετε εξαρχής. Υπάρχει ολόκληρο σύστημα από achievements με τίτλο Accolades που σας γεμίζει με ένα σωρό cosmetic items τα οποία τροποποιούν την μορφή του λάβαρου που καρφώνετε σε όποια περιοχή πατάτε, την εμφάνιση του convoy σας και χαρίζει και ένα σωρό emotes για τις multiplayer συνεδρίες.\nΚάθε σας βήμα είναι ένα σκαλοπάτι προς την θέωση\nΘα διαπιστώσετε ότι αρκετοί κάτοικοι του Enoch έχουν θεοποιήσει την φάρα σας, τους Altered (έτσι αποκαλούν όσους απέκτησαν υπερδυνάμεις από την καταιγίδα) και θα αναρωτηθείτε αν ο απώτερος στόχος των game mechanics είναι να σας κάνουν να νιώσετε σαν θεοί. Η αλήθεια είναι ότι αυτό δεν πρόκειται να συμβεί, είναι σίγουρο όμως ότι, όσο περνά η ώρα και ο χαρακτήρας σας ενισχύεται σε όλα τα επίπεδα, θα αισθανθείτε σαν πρώτης τάξεως υπεράνθρωποι. Βλέπετε, ένας θεός είναι αθάνατος ενώ εσείς έχετε την τάση να αποδημείτε εις κύριον όταν τα εχθρικά πυρά εξαφανίζουν το health bar σας. Για να αντισταθμίσετε όμως την ενοχλητική θνητότητα, έχετε να επιλέξετε μεταξύ τεσσάρων classes με ευδιάκριτες διαφορές και το ξεχωριστό skill tree της η καθεμία, το οποίο με την σειρά του ξεδιπλώνεται σε τρία παρακλάδια.\nΗ αγαπημένη μου επιλογή υπήρξε ο Pyromancer, ο οποίος λανθασμένα ονομάστηκε έτσι γιατί του ταιριάζει περισσότερο το όνομα Pyromaniac. Ο Pyromancer δεν έχει σχέση με την μαντεία όπως προτείνει το όνομά του αλλά με την χειραγώγηση του πανίσχυρου στοιχείου της φωτιάς, με σκοπό την καταστροφή των αντιπάλων φυσικά. Οι φλογερές του επιθέσεις, όταν προξενούν AOE damage, βάζουν φωτιά στα μπατζάκια των εχθρών που σας πλησιάζουν και, οι φλόγες που κατατρώνε τις σάρκες τους, αναπλάθουν ταυτόχρονα την δική σας, τονώνοντας το health bar. Το volcanic rounds είναι ένα χρησιμότατο skill που γεμίζει το εκάστοτε όπλο σας με σφαίρες που ανάβουν σαν λαμπάδα όποιον χτυπήσουν. Το αγαπημένο μου skill του χαρακτήρα είναι το eruption με το οποίο ο Pyromancer ανοίγει ένα μικρό ηφαίστειο κάτω από τα πόδια του στόχου, το ενεργοποιεί και ο άτυχος αντίπαλος δέχεται έναν πίδακα φωτιάς που του μαγαρίζει το health. Αφού χόρτασα τον Pyromancer και λαμπάδιασα μισό εκατομμύριο εχθρούς, είπα να δοκιμάσω και τα υπόλοιπα classes.\nΠρος μεγάλη μου ευχαρίστηση, διαπίστωσα πως το καθένα διαθέτει αρκετά skills ώστε να ανανεώνει πλήρως την εμπειρία της καταιγιστικής δράσης. Η εμπειρία του Technomancer θυμίζει εκείνη του Pyromancer γιατί ο τεχνοκράτης εξολοθρευτής αρέσκεται σε τακτικές ακροβολιστή, διατηρώντας μόνιμα αποστάσεις από τα θύματά του. Σε αντίθεση με τον Pyromancer που τα κάνει όλα μόνος του όμως, ο Technomancer χρησιμοποιεί τοποθετημένα πολυβόλα που σκορπίζουν damage δεξιά και αριστερά ενώ, ταυτόχρονα, λειτουργούν σαν δόλωμα για τους εχθρούς, τραβώντας τα πυρά από τον χαρακτήρα σας και τους συμπαίκτες, αν διαθέτετε. Το μεγάλο ατού του Technomancer ασφαλώς είναι η πολύτιμη βοήθεια που προσφέρει στην ομάδα με το fixing wave, επαναφέροντας το ένα τρίτο του χαμένου health τους και το ένα δεύτερο του health των turrets που δουλεύουν υπερωρίες σβήνοντας εχθρούς.\nΟι ανήκοντες στους φανατικούς οπαδούς των μεθόδων δράσης του εκπληκτικού Hulk, σας βλέπω να κολλάτε για πολύ καιρό με το class του Devastator. Ο Devastator μοιάζει με ασταμάτητη δύναμη της φύσης εφορμώντας στις γραμμές του εχθρού και τσακίζοντας κόκαλα με το melee attack του, το τρομερό earthquake και το εντυπωσιακό gravity leap που τον απογειώνει και τον προσγειώνει απότομα με τρομερό πάταγο, θυμίζοντας τον πρασινοτόμαρο ήρωα της Marvel που αγαπάμε. Η χρησιμότητά του υπερβαίνει τα πλαίσια της καταστροφής των εχθρών καθώς, με το skill reflect bullets μετατρέπεται σε ασπίδα για τους συμμάχους του στο multiplayer, αποκρούοντας τα εισερχόμενα πυρά έως ότου ο χαρακτήρας σας και οι σύμμαχοι αν υφίστανται, να γεφυρώσουν το χάσμα που τους χωρίζει από τους εχθρούς, πετσοκόβοντάς τους στην συνέχεια από βολική απόσταση. Οι μεγαλύτεροι users θα γελάσουν με την ψυχή τους ενεργοποιώντας το skill impale κάτω από τους αντιπάλους τους. Το γέλιο θα πηγάσει από την ανάμνηση των γιαγιάδων τους οι οποίες, όταν τους έβλεπαν να τρέχουν σαν τρελοί πάνω κάτω στην εφηβεία, τους φώναζαν “παλούκια έχεις;”. Βλέποντας τους αεικίνητους εχθρούς να δέχονται θανάσιμο χτύπημα και να παλουκώνονται από την επίθεσή σας, θα φωνάξετε “να ποιοι έχουν παλούκια γιαγιά”.\nΟ Trickster είναι ο πραγματικός φονιάς της παρέας, ο ύπουλος εξολοθρευτής που χειραγωγεί τον χρόνο και γεφυρώνει τον χώρο για να εξοντώσει τα θύματά του. Ο Trickster έχει την καταπληκτική ικανότητα να επιβραδύνει τις κινήσεις των εχθρών του, κερδίζοντας μεγάλο αμυντικό και επιθετικό πλεονέκτημα. Τηλεμεταφέρεται εδώ και εκεί, χτυπάει σαν κόμπρα και εξαφανίζεται. Είναι ειδικός στην ομαδοποίηση του damage, κόβοντας ένα ολόκληρο πλήθος εχθρών με τις λεπίδες του. Είναι ένας φανταστικός σύμμαχος στο multiplayer και ένα συναρπαστικότατο class χάρις στα skills του. Από την στιγμή που αντικρίζετε το skill tree οποιουδήποτε class με τις διακλαδώσεις του ποθείτε να αποκτήσετε όλες τις αναβαθμίσεις που υπόσχεται. Για το πρώτο πέρασμα μάλλον πρέπει να το ξεχάσετε γιατί τα xp δεν επαρκούν για να καλύψουν τις ανάγκες του αδηφάγου skill tree. Επιλέγοντας τα καλύτερα bonuses θα αποκτήσετε αρκετή ισχύ μέσα στα πλαίσια των 10-12 ωρών που απαιτούνται για τον τερματισμό του Outriders στο normal επίπεδο εν ονόματι world tier 3.\nΤέρμα ο περίπατος, τώρα αρχίζει η εκστρατεία\nΤα world tiers ξεκλειδώνουν σταδιακά όσο παίζετε το προηγούμενο στην σειρά και φτάνουν στο world tier 15 το οποίο σας προειδοποιεί με τον τίτλο του ότι μόνο κάποιος που... λωλάθηκε θα το έπαιζε. Για να διευκολυνθεί το replayability, εκτός από τα classes με τα πλούσια skill trees τους σας επιτρέπει το παιχνίδι να πηδήξετε τον εκτεταμένο πρόλογο και να μπείτε κατευθείαν στο “ψητό” της ιστορίας. Μετά το απολαυστικό cinematic του τερματισμού ένας ολοκαίνουργιος κόσμος ανοίγεται μπροστά στα μάτια σας με την μορφή των expeditions. Εδώ δεν μιλάμε για endgame υλικό αλλά για μερικές δεκάδες ώρες συστηματικού μακελειού υπό εξαιρετικά δύσκολες συνθήκες. Τα expeditions είναι το ιδανικότερο τμήμα του Outriders για να εντρυφήσετε στο Co-Op multiplayer mode του.\nΜην ξεγελαστείτε από το αρχικό μενού που παραπέμπει σε MMO, το Outriders διαθέτει στιβαρό single player με τόσο πυκνό περιεχόμενο ώστε να μην αναγκάζεστε να ασχοληθείτε με το multiplayer. Αν και όταν το κάνετε, και σας συνιστώ να το πράξετε οπωσδήποτε όταν φτάσετε στα expeditions, σας περιμένουν πολλές συναρπαστικές εμπειρίες. Σε χαμηλό επίπεδο δυσκολίας, δηλαδή έως το world tier 3, είστε καθ’ όλα ικανοί να ξεπεράσετε κάθε main και side quest, να ξετινάξετε τα bosses και να δυναμώσετε τρομακτικά τον εξοπλισμό και το skill set των χαρακτήρων σας. Από το world tier 4 και πάνω αρχίζουν να ζορίζουν τα πράγματα και τότε θα περάσει για πρώτη φορά από το μυαλό σας η σκέψη να ζητήσετε ή να δεχτείτε την βοήθεια φίλων ή αγνώστων στον τιτάνιο αγώνα σας.\nΤο Co-Op multiplayer υποστηρίζει έως τρία άτομα άρα συμμετέχετε εσείς και άλλοι δύο συμπολεμιστές. Απροσδόκητες εμπειρίες σας περιμένουν αν επιτρέψετε ανά πάσα στιγμή πρόσβαση στο playthrough σας, main campaign ή expeditions, ενεργοποιώντας την σχετική επιλογή του αρχικού μενού. Μοχθώντας για ώρα σε ένα ζόρικο side quest, είδα το health bar μου να τελειώνει απότομα λίγο πριν καθαρίσω το boss της περιοχής. Προς μεγάλη μου έκπληξη, η εξόντωση του χαρακτήρα, αντί να με επιστρέψει στην αρχή του quest για να τραβήξω ξανά την... ανηφόρα, μου εμφάνισε την επιλογή αναβίωσης στο μέρος όπου σωριάστηκε. Αρπάζοντας την ευκαιρία είδα ότι είχε μπει στο quest ένας απρόσκλητος user ο οποίος κάθισε μόνο για ένα δύο λεπτά στον χώρο και αποσυνδέθηκε, μετατρέποντας όμως προσωρινά το quest σε multiplayer και δίνοντάς μου την επιλογή revive που υφίσταται μόνο εκεί.\nΣτο multiplayer έχετε μόνο ένα revive ειδάλλως η τριάδα σας θα είχε πολύ ευκολότερο έργο. Παίζοντας τα expeditions, τα οποία χωρίζονται και αυτά σε πολλά επίπεδα δυσκολίας, συνειδητοποίησα ότι η εξολόθρευση των εχθρικών κυμάτων επιβάλλει επιπλέον βοήθεια. Οι multiplayer μάχες είναι με διαφορά ότι καλύτερο έχει να προσφέρει το Outriders γιατί συνδυάζουν τα καταπληκτικά του mechanics με την συναδελφικότητα που αναπτύσσεται μεταξύ των παικτών. Η κίνηση γίνεται πραγματικά ιλιγγιώδης με τόσους ισχυρούς εχθρούς τριγύρω αλλά και εξαιτίας της ανάγκης σας να σπεύδετε αυτόματα προς έναν πεσμένο συμπολεμιστή για να τον αναβιώσετε. Οι υπόλοιποι users της ομάδας εκτελούν τον διπλό ρόλο του συμπολεμιστή που μοιράζει damage στους κυριότερους στόχους και του δολώματος που παρασύρει τους εχθρούς στο να τον κυνηγήσουν, αφήνοντάς σας να πυροβολείτε δίχως κίνδυνο τους διώκτες τους. Η κορύφωση της multiplayer εμπειρίας είναι η στιγμή που έχετε περικυκλώσει σαν ομάδα έναν ζόρικο αντίπαλο και του αδειάζετε ταυτόχρονα πυρομαχικά και skills στο κορμί του, ενθυμούμενοι τον δύσμοιρο ινδιάνο παονί σε μια ανάλογη σκηνή του οσκαρικού Dances With Wolves.\nΤο μακελειό στον Enoch\nΤα battle mechanics και η εφαρμογή τους στο πεδίο της μάχης είναι ο πυρήνας της απόλαυσης που θα αντλήσετε με το κιλό στο Outriders. Η εμπειρία που διαθέτετε στο gaming θα σας γεμίσει με αναλαμπές από περασμένα μεγαλεία, μετατρέποντας το καταιγιστικό υπερθέαμα του παιχνιδιού σε ένα φανταστικό αμάλγαμα από τα Mass Effect, Gears of War και Lost Planet. Το άνετο cover mechanic σας φέρνει στο μυαλό τις εκατοντάδες φορές που χρησιμοποιήσατε τα φυσικά εμπόδια των battlefields στα Gears of War για να αποφύγετε την μετατροπή του χαρακτήρα σας σε... γραβιέρα από τα εισερχόμενα πυρά. To cover mechanic αγγίζει την τελειότητα λόγω της ευελιξίας με την οποία αλλάζετε θέση στα εμπόδια και μετακινήστε από το ένα στο άλλο προτού προλάβουν οι εχθροί να σας προξενήσουν ανεπανόρθωτη ζημιά.\nΜην ξεγελαστείτε όμως από την ποιότητα του cover, το Outriders είναι δομημένο να παιχτεί υιοθετώντας ένα επιθετικότατο “run and gun” στυλ. Μην σας κάνει εντύπωση λοιπόν το ότι είστε καταδικασμένοι να spamάρετε μανιωδώς το dodge mechanic. Το Outriders χαρίζει το ισχυρότερο κίνητρο που υπάρχει για να βρίσκεστε αδιάκοπα σε κίνηση, την ανανέωση του health. Όταν το health bar πλησιάζει επικίνδυνα προς τον μηδενισμό του, δεν σας συμφέρει καθόλου να κρύβεστε αποφεύγοντας την μάχη ή να χτυπάτε επιλεγμένους στόχους γιατί δεν υπάρχουν healing items. Τα healing mechanics απαιτούν τo μαζικό μαρκάρισμα ή την μαζική εξόντωση των εχθρών σας άρα σας σπρώχνουν να χτυπάτε ασταμάτητα ή να ορμάτε σαν ταύροι στην πρώτη γραμμή της μάχης, καθαρίζοντας οτιδήποτε έχει απομείνει όρθιο. Με την συχνή ενεργοποίηση του dodge εξασφαλίζετε την σύγχυση των εχθρών, την αποφυγή των εχθρικών χτυπημάτων και την επανατοποθέτηση του χαρακτήρα σας σε απόσταση κοντινή επίθεσης.\nΗ αισθητική του εξοπλισμού σας και τα game mechanics της στόχευσης παραπέμπουν το μυαλό σας στα θρυλικά Mass Effect και τους σκληρούς αγώνες που δώσατε με τα φουτουριστικά τους όπλα. Προσωπικά, έφαγα μεγάλη φλασιά αντιμετωπίζοντας την Molten Acari, το δεύτερο και εντυπωσιακότερο boss του παιχνιδιού έως την εμφάνισή της. Το ντεκόρ της φωλιάς, το μέγεθος και η συμπεριφορά του γιγαντιαίου εντόμου και οι μανούβρες που εκτέλεσα για να την αντιμετωπίσω γέμισαν το μυαλό μου με ανάλογες εικόνες από το πολυαγαπημένο Lost Planet της Capcom. Τα shooting mechanics είναι τέλεια, εφάμιλλα όλων των θρυλικών games που προανέφερα. Η παρουσία του aim assist επιβάλλεται για τους παίκτες των κονσολών που δεν διαθέτουν την ακρίβεια στόχευσης του συστήματος χειρισμού των PC. Ένα διασκεδαστικό game mechanic είναι το suppressive fire που ρίχνει ο χαρακτήρας όταν πατάτε το fire ενώ είστε κρυμμένοι πίσω από εμπόδια. Οι ασυντόνιστες ριπές σας είναι ζήτημα αν πετύχουν τίποτα, εντούτοις αναγκάζουν τους εχθρούς να καλυφθούν, σταματώντας την έφοδο τους.\nΗ εναλλαγή των όπλων γίνεται με το ίδιο button και είναι αρκετά γρήγορη ώστε, η ελάχιστη ώρα που μεσολαβεί, να μην δίνει ευκαιρία στους εχθρούς να σας πλήξουν. Περισσότερο από οποιοδήποτε mechanic εκτίμησα τα κιβώτια των πυρομαχικών που κοσμούν όλες τις περιοχές και παρέχουν ανεξάντλητα αποθέματα ώστε να μην ξεμείνετε ποτέ από σφαίρες. Το Outriders, στοχεύοντας στην παροχή μιας άκρως ρεαλιστικής εμπειρίας μάχης, εξόρκισε την δυνατότητα του pause από την δράση, δυσκολεύοντας αρκετά την τοποθέτηση διαφορετικών όπλων και skills εν ώρα μάχης. Μπαίνοντας στο μενού του χαρακτήρα με το touchpad η δράση δεν διακόπτεται και οι σφαίρες συνεχίζουν να καρφώνονται δεξιά, αριστερά και πάνω σας οπότε είναι μια κίνηση που θα σας βγει ξινή. Αν όμως είστε αρκετά γρήγοροι και προφυλαγμένοι, με σημαντική απόσταση να σας χωρίζει από τους εχθρούς, είναι δυνατό να τοποθετήσετε νέα skills και όπλα στις σχετικές υποδοχές. Στην περίπτωση των skills, το κάνετε για να έχετε μόνιμα στην διάθεσή σας υπερφυσικές επιθέσεις αντί να περιμένετε πότε θα τελειώσει το cooldown των skills που χρησιμοποιήσατε. Στην περίπτωση των όπλων, ίσως αποφασίσετε ότι ένα από τα έξτρα όπλα σας θα δουλέψει καλύτερα πάνω στο κορμί του εχθρού που βάλατε στο μάτι.\nΑπό τις πρώτες κιόλας αψιμαχίες θα αρχίσετε να ψάχνετε για melee weapon με το οποίο θα περιποιείστε τους αφελείς που σας πλησιάζουν. Melee weapons δεν υπάρχουν, υπάρχει όμως ένα φανταστικό melee mechanic που χωρίζεται σε δύο φάσεις, εξαρτώμενο από την κινητικότητα του χαρακτήρα. Η ενεργοποίηση του melee attack την ώρα που περπατάτε χαλαρά ή στέκεστε ακίνητοι ρίχνει ένα ξεγυρισμένο χτύπημα στον αντίπαλο, στο οποίο, το κάθε class βάζει την προσωπική του σφραγίδα. Μια σφαλιάρα από Pyromancer και ο αποδέκτης της ανάβει σαν πασχαλινή λαμπάδα. Μια φάπα από Trickster και ο εχθρός μπαίνει αυτόματα σε slow motion και γίνεται εύκολο θύμα του επόμενου χτυπήματος. Η φρενήρης κίνηση στην μάχη και η εξολόθρευση μεμονωμένων αντιπάλων που κρύβονται δίνει το έναυσμα για το δεύτερο melee mode το οποίο έχει τα χαρακτηριστικά ενός Area of Attack χτυπήματος, καλύπτοντας σημαντικό χώρο και πλήττοντας πολλαπλούς στόχους. Για την ενεργοποίησή του αρκεί ο χαρακτήρας να τρέξει προς τους εχθρούς και να πατήσει το melee attack κοντά τους. Το διπλό melee mechanic δένει αρμονικά με τις close και ranged επιθέσεις των όπλων σας, επιτρέποντας την προμελετημένη ή την αυθόρμητη σύνθεση θανατηφόρων συνδυασμών.\nΤρέξε, καλύψου, πυροβόλα, απόφυγε, εξοπλίσου, δυνάμωσε και συνεργάσου είναι οι κανόνες του παιχνιδιού που θα σας εθίσουν σφόδρα.\nΤο κομβόι της οργής\nΤο main campaign χωρίζεται σε ένα σωρό quests και side quests τα οποία κυνηγάτε σε έναν γενικό χάρτη ικανοποιητικού μεγέθους, ο οποίος ξεκλειδώνει σταδιακά τις περιοχές του. Η μετακίνηση στον χάρτη του Outriders γίνεται διαμέσου του Convoy που σας πάει από το ένα σημείο στο άλλο, στήνοντας μια πρόχειρη βάση (camp) εκεί που καταλήγετε. Ο χάρτης σας πληροφορεί εξαιρετικά για το που βρίσκονται τα quests, που πρέπει να πάτε για να δώσετε όσα ολοκληρώσατε και που βρίσκονται οι παραγκουπόλεις που κρύβουν πολλές ευκαιρίες για πλουτισμό και πλιάτσικο. Στο camp αγοράζετε, πουλάτε και αποθηκεύετε αντικείμενα και, το σπουδαιότερο απ’ όλα, ασχολείστε με το ευγενές σπορ του crafting, το οποίο αποτελεί τον δεύτερο και σημαντικότερο πυλώνα παραμετροποίησης του χαρακτήρα σας, μαζί με την ανάπτυξη του skill tree .\nΗ tutorial διάσταση του Outriders διαρκεί όσο ακριβώς χρειάζεται για να σας μάθει μερικά βασικά πράγματα και στην συνέχεια σας αφήνει να τα βγάλετε πέρα μόνοι σας. Τα tips επανέρχονται κατά καιρούς υπό μορφή στατικών εικόνων και επεξηγηματικού κειμένου, όποτε ένα νέο gameplay feature κάνει την εμφάνισή του. Θα σας αρέσει το εν λόγω σύστημα που σας θεωρεί αρκετά έξυπνους ώστε να μάθετε μόνοι σας τις μικρολεπτομέρειες του gameplay. Για παράδειγμα, ουδείς σας ενημερώνει για τις ενσωματωμένες ιδιότητες των όπλων γιατί δεν χρειάζεται, αρκεί να περάσετε τον κέρσορα πάνω από αυτές και η σύντομη εξήγησή τους γίνεται άμεσα ορατή.\nΕπιλέγοντας ένα όπλο σας προτείνεται μια μικρή λίστα από crafting options. Οι τρεις από τις πέντε επιλογές δεν χρειάζονται την παραμικρή επεξήγηση από το παιχνίδι καθώς είναι αυτονόητο το τι θα συμβεί αν ανεβάσετε το level του, ενισχύσετε τα attributes και βελτιώσετε το rarity του. Το swap variant επίσης παρέχει κρίσιμες αλλά κατανοητές επιλογές αρκεί να διαβάσετε προσεκτικά το τι κάνει στο όπλο η κάθε παραλλαγή και να αποφασίσετε ποια σας συμφέρει. Εγώ για παράδειγμα, δεν χώνεψα με τίποτα το burst fire στα αυτόματά μου παρόλο που, τα στατιστικά του όπλου ενισχύονται σε σχέση με την stantard παραλλαγή. Γουστάρω να αδειάζω όλη την γεμιστήρα στον κακομοίρη εξωγήινο, μεταλλαγμένο ή άλλο φρικιό που τολμά να με πλησιάσει αντί να περιμένω να τον κάνω σουρωτήρι με δόσεις.\nΣτο mod gear παίζεται το σπουδαιότερο παιχνίδι της βελτίωσης του εξοπλισμού σας. Το κάθε όπλο, γάντι, μπότα, κράνος, πανοπλία και παντελόνι έχει ένα ή δύο slots για να τα γεμίσετε με mods που προσθέτουν πολύτιμα έως πανίσχυρα bonuses στον χαρακτήρα σας. Τα mods λειτουργούν συνεργατικά με συγκεκριμένα skills, αυξάνουν το critical damage και το damage που αποδίδει το εκάστοτε είδος όπλου, προξενούν τρομερά status effects στα θύματά σας (burn, freeze, toxic, slow κ.ο.κ.) και φυσικά, επιστρέφουν ένα σεβαστό ποσοστό του damage που προξενείτε σε μορφή health. Ενώ η πείνα σας για περισσότερα και ισχυρότερα mods φουντώνει, διακρίνετε ότι τα περισσότερα mods των ανώτερων εκ των τριών tiers αλλά και του πρώτου, είναι κλειδωμένα. Το παιχνίδι σας πληροφορεί τι πρέπει να κάνετε για να τα αποκτήσετε με μικρά γραμματάκια τα οποία μπορεί να διαφύγουν από ορισμένους. Συνιστώ προσεκτική ανάγνωση των πάντων σε όλες τις οθόνες ώστε να μην σας μένει καμία απορία.\nΑν πάλι, νοιώθετε την ανάγκη να βρίσετε το Outriders για ελλιπή πληροφόρηση, πατήστε το R2 στην οθόνη του inventory του χαρακτήρα σας και παρατηρήστε το δεύτερο στατιστικό στην λίστα που εμφανίστηκε. “Average item level, τι είναι πάλι τούτο” αναρωτιέστε και η απάντηση δεν τιμά τον game designer. Οκ, διαβάσατε τα γραμματάκια που σας λένε τι σχέση έχει το disassembling με τα mods, έπρεπε να μυρίσετε και τα νύχια σας για να μάθετε ότι το average item level προσθέτει αξιοσέβαστα bonuses στα maximum hit points σας και στο anomaly power; Επιστρέφουμε στο “μεγάλο μυστικό” του disassembling που είναι τελικά απλό, η απόκτηση mods αλλά και της πληθώρας των πολύτιμων resources που χρειάζονται για την αναβάθμιση όλων των χαρακτηριστικών ενός αντικειμένου, περνά από την αποσυναρμολόγηση (disassembling) του πλεονάζοντος εξοπλισμού.\nΣκοτώνοντας χιλιάδες αντιπάλους θα μαζέψετε βουνά αντικειμένων, πολλά εκ των οποίων θα σας φαίνονται σαβούρα. Αυτό συμβαίνει γιατί η χρωματική κωδικοποίηση του rarity “δαιμονοποιεί” τα γκρι, πράσινα και (λιγότερο) τα μπλε και θεοποιεί αντίστοιχα όσα ανήκουν στο epic και στο legendary rarity και λάμπουν σε μοβ και πορτοκαλί αποχρώσεις. Η πολυπλοκότητα και το εξαιρετικό design όμως του crafting τμήματος του Outriders αποκαλύπτεται σταδιακά και σας πείθει πως τα φαινόμενα απατούν. Σίγουρα τα legendary weapons και armors διαθέτουν περισσότερα slots τα πρώτα και, μαζί με τα δεύτερα, είναι προικισμένα με απίστευτες ιδιότητες, οι οποίες θα σας κάνουν να τρίβετε από καιρού εις καιρόν τα μάτια σας.\nΌταν έπεσε στα χέρια μου το legendary shotgun Bulwark έσπευσα να το δοκιμάσω στο επόμενο κύμα εχθρών που συνάντησα. Έκπληκτος είδα έναν από τους ανθεκτικότερους αντιπάλους μου, ένα στόχο που θέλει βροχή από σφαίρες για να ψοφήσει, να αιωρείται ανήμπορος στον αέρα για μερικά δευτερόλεπτα, προσφέροντάς μου την ευκαιρία να του καταφέρω μερικές ριπές προτού προσγειωθεί. Μην σας ξεγελούν όμως τα παραπάνω, στο τεράστιο πλιάτσικο που σας περιμένει στο Outriders θα πέσουν στα χέρια σας όπλα χαμηλότερου rarity τα οποία, με την κατάλληλη φροντίδα (βλ. αναβάθμιση), ξεπερνούν σε αποτελεσματικότητα εκείνα των μεγαλύτερων rarities. Το νου σας στα βασικά attributes, τα firepower, anomaly power, health και armor, αυτά καθορίζουν την ισχύ και την αντοχή σας στην γραμμή του πυρός. Ο σκοπός του crafting και του εξοπλισμού είναι να εκτοξεύσει όλα τα attributes στον μέγιστο βαθμό.\nΠροβλήματα στον δρόμο προς τον παράδεισο\nΑς ρίξουμε μια ματιά σε ορισμένα προβλήματα που έχει το Outriders. Το pathfinding σε γενικές γραμμές είναι πετυχημένο και σας καθοδηγεί στον τόπο του quest που έχετε μαρκάρει. Δυστυχώς δεν λείπουν οι περιπτώσεις όπου σας οδηγεί σε εντελώς αντίθετη κατεύθυνση από εκείνη που θέλετε να πάτε, θυμίζοντας σαμποταρισμένο GPS. Ένα δεύτερο εξοργιστικό πρόβλημα που θα συναντήσετε, και το οποίο πηγάζει από την ανάγκη του Outriders να είναι συνδεδεμένο με τους servers της developer του, είναι η καθυστέρηση και το κόλλημα στην οθόνη του sign in. Πατώντας start game το Outriders κάνει authenticate το προφίλ σας και πάει να συνδεθεί στους servers. Πολλές φορές, η πρόοδος του φορτώματος κολλάει στην οθόνη του signed in και με ανάγκασε να βγάλω και να ξαναβάλω το δισκάκι του Outriders για να ξεκολλήσει. Πάμε και στο τρίτο πρόβλημα τώρα το οποίο, ευτυχώς, είναι αρκετά σπάνιο. Τελειώνετε ένα quest και απολαμβάνετε το συνοδευτικό cinematic, περιμένοντας στην συνέχεια να επιστρέψετε στην ενεργό δράση. Τουλάχιστον δέκα φορές σε διάστημα 20 ωρών, το Outriders απάντησε στην προσμονή μου με ένα πελώριο “δεν σφάξανε”, πετάγοντάς με στο μενού του PS4.\nΤο πρόβλημα του ξεχειλίσματος του inventory από εξοπλιστική σαβούρα σας είναι οικείο από άφθονα Action RPG και Loot Shooters και στο Outriders, τα όρια του inventory είναι ορατά και στενά. Για να εξαλειφθεί ο εκνευρισμός που δημιουργεί πάντοτε το εν λόγω πρόβλημα, δημιουργήθηκε το game mechanic του disassembling. Η ομαδοποίηση των αντικειμένων προς πώληση εκτελείται γρήγορα με γνώμονα το rarity ενώ, αν προτιμάτε την μικροδιαχείριση, τα επιλέγετε ένα προς ένα, τα μαρκάρετε και τα αποσυναρμολογείτε. Η εναλλακτική λύση της αποσυναρμολόγησης είναι το ξεπούλημα σε έναν εκ των εμπόρων που σας περιμένουν είτε στο camp είτε στην trench town, είτε σε συναφή καταυλισμό. Η πώληση θα σας φανεί καλή ιδέα όποτε μπείτε στο κατάστημα ενός εμπόρου και αντικρίσετε όπλα και πανοπλίες απείρως καλύτερες από εκείνα που κουβαλάτε. Η τιμή τους είναι πάντοτε τσουχτερή συνεπώς καλό είναι να έχετε ένα απόθεμα εξοπλιστικής σαβούρας στην μπάντα για να το μετατρέψετε σε πολύτιμο scrap, το συνάλλαγμα που δέχονται οι έμποροι προκειμένου να αποχωριστούν το εμπόρευμά τους.\nΈνας δεύτερος λόγος κατακράτησης κατώτερης ποιότητας εξοπλισμού είναι η τροφοδοσία των υπολοίπων χαρακτήρων που θα δημιουργήσετε. Το Outriders σας επιτρέπει να διαθέτετε έως έξι χαρακτήρες ταυτόχρονα, εναλλάσσοντας από τον έναν στον άλλο όταν έχετε κέφι για αλλαγή παραστάσεων ή για δοκιμές άλλου τρόπου προσέγγισης των συγκρούσεων με νέα skills και μεθόδους. Στο camp βρίσκεται ένα μπαούλο που χωράει τα... κερατά του από αντικείμενα, στα οποία έχουν αυτόματα πρόσβαση όλοι οι χαρακτήρες σας. Αν λοιπόν, εσείς είστε ένας Technomancer που ξεπαστρεύει τους εχθρούς του με rifles και machine guns αλλά μόλις έπεσε στα χέρια σας ένα epic shotgun, ίσως αποφασίσετε να το αφήσετε στο stash για να το χρησιμοποιήσει ο Devastator ή ο Trickster σας. Ένας ενοχλητικός παράγοντας στην διανομή των πολύτιμων αντικειμένων είναι το ενσωματωμένο level τους. Αφήνοντας ένα φανταστικό όπλο ή το πάνω μέρος μιας πανοπλίας που απορροφά την ισχύ οβίδας από τανκ στο stash, ο χαρακτήρας για τον οποίο προορίζονται, πρέπει να περιμένει έως ότου το level του ευθυγραμμιστεί με εκείνο των αντικειμένων. Ένας χαρακτήρας πέμπτου level θα περιμένει πολύ έως ότου βάλει στο χέρι ένα αντικείμενο εικοστού level.\nΟι εχθροί που σας περιμένουν στο Outriders είναι πολλοί και ισχυροί. Η ντόπια πανίδα του Enoch, τα εντομοειδή τέρατα που σας την πέφτουν σε ουκ ολίγες περιστάσεις, αποτελούν τους ευκολότερους στόχους και υπάρχει σοβαρός λόγος για αυτό, το ότι στερούνται ισχυρού armor. Είτε πετάνε, είτε χιμούν, είτε φτύνουν δηλητήριο από μακριά, τα εξωγήινα πλάσματα γαζώνονται με χαρακτηριστική άνεση από τα όπλα σας. Τα σοβαρά προβλήματα αρχίζουν με την εμφάνιση εχθρικών μονάδων που διαθέτουν σχεδόν αδιαπέραστη θωράκιση, mini guns, φλογοβόλα, εκρηκτικές ύλες και ένα σωρό φονικά εργαλεία για να σας ξεκάνουν. Ευτυχώς ο ρεαλισμός αποτελεί σταθερή αξία στην δράση του Outriders έτσι είστε σε θέση να εκτελέσετε σωρεία έξυπνων στρατηγικών για να κάμψετε την εχθρική αντίσταση.\nΠυροβολήστε τις φιάλες που κουβαλούν οι τύποι με τα φλογοβόλα για να τις ανατινάξετε και αυτούς μαζί τους. Χτυπήστε τις εύφλεκτες φιάλες που κρύβονται στις περισσότερες περιοχές την ώρα που πλησιάζει μια αντίπαλη ομάδα για να τους κάνετε κομματάκια. Πυροβολήστε συστηματικά τα νευραλγικά τμήματα ενός βαριά θωρακισμένου mini gunner για να τα σπάσετε, εκθέτοντας την σάρκα του στα θανατηφόρα σας βλήματα. Η δημιουργική σκέψη και οι αστραπιαίες αποφάσεις επιβάλλονται στο Outriders, ένα απαραίτητο χαρακτηριστικό των κορυφαίων Shooters. Οι Altered, τα bosses που διαθέτουν υπερδυνάμεις σαν και του λόγου σας, είναι οι χειρότεροι αντίπαλοι που υπάρχουν. Είτε σας αντιμετωπίζουν μόνοι τους, είτε συνοδεύονται από ένα λόχο πάνοπλων στρατιωτών ή τεράτων, προξενούν αβάσταχτο damage και είναι τρομερά ανθεκτικοί στις επιθέσεις σας. Στις μάχες με τους Altered στρεσάρονται στο έπακρο οι ικανότητές σας, η ταχύτητα αντίδρασης στις εχθρικές επιθέσεις και οι δυνατότητες αυτοσχεδιασμού. Αν δεν καταφύγετε στην πτώση του επιπέδου δυσκολίας για να τους νικήσετε, είτε θα στηριχτείτε στην βοήθεια συμπαικτών διαμέσου Co-Op, είτε θα σχεδιάσετε βήμα προς βήμα την αντιμετώπισή τους.\nΕξολοθρεύοντας το πολυπληθές θηριοτροφείο του Outriders θα νιώσετε ένα μεγάλο κενό μέσα σας, ένα δυνατό αίσθημα χαμένης ευκαιρίας την οποία το παιχνίδι άφησε ανεκμετάλλευτη. Ο λόγος για το βούλιαγμα της καρδιάς σας ονομάζεται Storm Carriers. Στα cinematics αντικρίζετε πελώρια πλάσματα να οργώνουν με τις πατημασιές τους το χώμα του Enoch και αναρωτιέστε με τρόμο πότε θα αναγκαστείτε να τα αντιμετωπίσετε. Δυστυχώς, έως εκεί που έχω φτάσει μέχρι την ολοκλήρωση του παρόντος κειμένου, οι Storm Carriers απουσιάζουν από το roster των ενεργητικών αντιπάλων, παραμένοντας ένα άπιαστο όνειρο. Είναι κρίμα γιατί η μάχη εναντίον τους θα ήταν ένα καταπληκτικό υπερθέαμα και μια σκληρή δοκιμασία για τον εξοπλισμό και το skill set που ξεκλειδώσατε με τόσο κόπο.\nΑν θέλετε να απολαύσετε σε όλο το εύρος της την τεχνολογική ισχύ του Outriders αγοράστε το σε PC ή PS5, σε σύστημα δηλαδή με αρκετή υπολογιστική ισχύ για να σηκώσει το παιχνίδι σε 4K αναλύσεις. Στο πολυαγαπημένο PS4 που το έπαιξα, η απόδοση του συστήματος ήταν οριακά ικανοποιητική, δηλαδή τα 1080p έτρεχαν στα 30 frames, όχι όμως ακατέβατα. Παρατηρήθηκαν πτώσεις των frames σε cinematics, καθυστέρηση του ανοίγματος του inventory σαν το σύστημα να αγκομαχούσε για να σηκώσει το τεράστιο βάρος των υπέροχων γραφικών κ.ο.κ. Ευτυχώς στην μάχη, τα frame drops ποτέ δεν κάνουν αισθητή την παρουσία τους, ποτέ δεν χαλάνε τον ρυθμό, δεν καθυστερούν την ροή, δεν μεταμορφώνουν τα γραφικά σε πίνακα ιερογλυφικών. Θα απολαύσετε την πληθώρα των cinematics και τα καταπληκτικά οπτικά εφέ που ενσωματώνονται σε κάθε μάχη. Η αισθητική του science fiction έπους εξυπηρετείται από τα τεράστια και καλοφτιαγμένα μοντέλα των εχθρών και ο φωτισμός του τοπίου, παρέα με τα πυροτεχνικά εφέ προσφέρουν μόνιμα εντυπωσιακή τροφή για τα μάτια σας.\nΠαίζοντας θα σας δημιουργείται από καιρού εις καιρόν η αίσθηση της επανάληψης, ότι πολεμάτε στα ίδια περιβάλλοντα, είναι όμως εντελώς λανθασμένη και οφείλεται στο συναρπαστικό μεν, επαναλαμβανόμενο δε μοτίβο της δράσης. Οι περιοχές τις οποίες διασχίζετε είναι γεμάτες μοναδικά χαρακτηριστικά και διαφορετικές καιρικές συνθήκες. Ο χαρακτήρας σας θα αγωνιστεί και θα ματώσει σε υπόγεια περιβάλλοντα, σε κατεστραμμένους καταυλισμούς, σε σπηλιές, σε ερείπια, με χιόνι, με ηλιοφάνεια, με σύννεφα σκόνης να τον ενοχλούν. Στον ηχητικό τομέα δεν χρειάζεται ιδιαίτερος σχολιασμός αρκεί να σας πω ότι το soundtrack φέρει την σφραγίδα του Inon Zur, του ισραηλινού συνθέτη που έχει γράψει ιστορία στην gaming βιομηχανία συνθέτοντας τα soundtracks των Fallout και Dragon Age. Ο ταλαντούχος δημιουργός έντυσε την περιπέτεια με ένα επικό ηχητικό τοπίο ενισχυμένο από ορχήστρα παγκοσμίου κλάσης, το οποίο συνοδεύει την δράση και βγαίνει μπροστά στα cinematics. Το voice acting δε, χαρακτηρίζεται άνετα εφάμιλλο της μουσικής επένδυσης με μια μόνο παραφωνία που παρατήρησα, σε ένα cinematic τα λόγια δεν συγχρονίζονταν με τους υπότιτλους.\nΤο μέλλον του ανθρώπινου είδους φέρει την σφραγίδα σας\nΤο Outriders είναι ένα έξοχα δομημένο σύνολο από mechanics, features, υψηλές αισθητικές απολαύσεις και ένα εφιαλτικό σενάριο το οποίο δεν μοιάζει και τόσο φανταστικό ή απομακρυσμένο από την σημερινή πραγματικότητα. Διαθέτει ένα στρατό από πανίσχυρους αντιπάλους για να δοκιμάσετε τις ικανότητές σας στο shooting και ένα βουνό από αντικείμενα και skills για να μεταμορφώσετε τον χαρακτήρα σας.\nΤο A.I. που σας κοντράρει είναι τόσο έξυπνο όσο του επιτρέπετε εσείς με την επιλογή των world tiers και σίγουρα συγκρίνεται σε αποτελεσματικότητα με τον ανθρώπινο παράγοντα αν εξαπολύσει εναντίον σας όλη την ισχύ του. Τα game mechanics του είναι υποδειγματικά και το Co-Op multiplayer είναι από τα καλύτερα που έχετε παίξει σε αντίστοιχο τίτλο. Το μεγάλο μυστικό της εθιστικότητάς του φυσικά είναι το σύστημα των ανταμοιβών το οποίο σας τροφοδοτεί αδιάκοπα με αντικείμενα, skills, xps, κομμάτια της πλοκής σε μορφή κειμένου, cinematics και achievements, δίνοντας νόημα σε όλες τις πράξεις σας.\n- Τέλεια αναμεμιγμένα Shooter και RPG mechanics\n- Πλούσια και δραματική ιστορία με συναισθηματικό αντίκτυπο\n- Εθιστική και αδιάκοπη δράση\n- Άψογο Co-Op multiplayer\n- Υψηλό replayability και ικανοποιητική αντοχή στον χρόνο\n- Εξαίσια απεικόνιση με άφθονο σπλάτερ\n- Ευέλικτο A.I.\n- Απολαυστικό endgame περιεχόμενο\n- “Τραύλισμα” της εικόνας με πτώση των frames στις πιο παλιές πλατφόρμες\n- Καθυστέρηση σύνδεσης με τους servers του παιχνιδιού\n- Μικρές αστοχίες στον συντονισμό του voice acting\nSingle ή multiplayer, η εμπειρία που σας χαρίζει είναι εθιστική, αλλά πρόσκαιρη, μιας και δεν έχει να δώσει κάτι το πρωτότυπο από όσα έχουμε δει.\n[Αρχική Δημοσίευση: 7/4/21] Η κυκλοφορία του Outriders δεν ήταν όσο ομαλή περίμενε η People Can Fly, με αποτέλεσμα εκτός από τα προβλήματα στους servers του να υπάρχει και ένα bug το οποίο σβήνει όλο ...\nPosted (23 Apr 2021)\nΤο Outriders έχει αναφορά στην εισβολή στο Καπιτώλιο των ΗΠΑ\nΈνα περίεργο και σχεδόν προφητικό στοιχείο παρατήρησαν παίκτες του Outriders. Το δημοφιλές Shooter της People Can Fly έχει αναφορά στην εισβολή στο Καπιτώλιο των ΗΠΑ, η οποία όμως είναι συμπτωματική σ...\nPosted (06 Apr 2021)\nΟι servers του Outriders πέφτουν διαρκώς\nΤο πολυαναμενόμενο co-op Shooter RPG Outriders κυκλοφόρησε την προηγούμενη Πέμπτη, όμως οι πρώτες ώρες του είχαν τα προβλήματά τους. Αν και η εταιρεία ανάπτυξης People Can Fly είχε δεσμευτεί να αντιμ...\nPosted (05 Apr 2021)\n[Αρχική Δημοσίευση: 29/5/20] H Square Enix δημοσίευσε το πρώτο gameplay video από το Outriders, στο οποίο παρουσιάζει περιβάλλοντα, λειτουργίες και δυνάμεις. Το πρώτο gameplay video του Outriders, εν...\nPosted (01 Apr 2021)\nΤο νέο dev update του Outriders στο Steam αναφέρει πως για να τιμωρεί η εταιρεία ανάπτυξης τους cheaters, πέρα από ποινές στο matchmaking, θα τους βάζει και ένα “διακριτικό αλλά ορατό” σημάδι το οποίο...\nPosted (26 Mar 2021)\n[Αρχική δημοσίευση: 1/6/17] Η Square Enix ανακοίνωσε μια νέα εξωτερική συνεργασία ανάπτυξης με την Πολωνική εταιρεία People Can Fly, όπου οι δύο εταιρείες θα συνεργαστούν για να αναπτύξουν ενα νέο τ...\nPosted (19 Mar 2021)\n#1 BigGreekGamer (Level 30) 20/04/2021 17:07\nΚαλογραμμένο review από τον Γιάννη και αυτό! Ανέλυσε πλήρως το game και είμαι ικανοποιημένος και σχημάτισα την γνώμη που ήθελα για το game. Η αλήθεια είναι πως θα ήθελα να το δοκιμάσω κάποια στιγμή αλλά δεν νομίζω να γίνει ποτέ το main παιχνίδι μου.\n7.45 User Score\nRequirements: 8GB RAM, Επεξεργαστής Intel I5-3470 ή AMD FX-8350, Κάρτα γραφικών Nvidia GeForce GTX 750ti ή AMD Radeon R9 270x, Χώρος στο σκληρό δίσκο 70GB, Λειτουργικό σύστημα Windows 10\nSuper Mario 3D World + Bo... (8)


Tα πιο όμορφα κοσμήματα εμπνευσμένα από τη φύση έρχονται από την Ουκρανία - BORO από την ΑΝΝΑ ΔΡΟΥΖΑ - boro.gr\nΑρχική/Ψυχολογία/Teens/Tα πιο όμορφα κοσμήματα εμπνευσμένα από τη φύση έρχονται από την Ουκρανία\nTα πιο όμορφα κοσμήματα εμπνευσμένα από τη φύση έρχονται από την Ουκρανία\nΗ φύση έχει εμπνεύσει με τις ομορφιές της ζωγράφους και γλύπτες, πώς είναι δυνατόν λοιπόν να μην εμπνεύσει και δημιουργούς κοσμημάτων; Τα τρία αδέρφια που δημιουργούν τα παρακάτω εκπληκτικά κοσμήματα αναδεικνύοντας τις ομορφιές της φύσης με την τεχνική που χρησιμοποιούν. Ξεκίνησαν σαν χόμπι να φτιάχνουν κοσμήματα στο σχολείο και τελικά έφτασαν να πουλάνε τις δημιουργίες τους σε όλο τον κόσμο.\nΧρησιμοποιούν διάφορες τεχνικές με την πιο δύσκολη να είναι αυτή που συνδυάζει στο συνδυασμό μετάλλων και σε διάφορες στρώσεις χρυσού και ασημιού που τελικά δημιουργούν σχέδια σαν κύματα ή κορμούς δέντρων. Οι πρώτες του ύλες είναι πέτρες και κρύσταλλοι.


Άρθρο 7: Ελεύθεροι Χώροι - Αστικό Πράσινο\nΠροεδρικό διάταγμα 59/18 - Άρθρο 7\nΩς κοινόχρηστοι χώροι για την εφαρμογή του παρόντος, νοούνται οι χώροι για την παραμονή, αναψυχή και μετακίνηση πεζών και τροχοφόρων, όπως οδοί, οδοί ήπιας κυκλοφορίας, πεζόδρομοι, αμιγείς πεζόδρομοι, ποδηλατόδρομοι, πλατείες, άλση, πράσινο, και παιδικές χαρές. Στις πλατείες - πεζοδρόμια επιτρέπονται τα οριζόμενα στο άρθρο 20 του νόμου 4067/2012 (με εξαίρεση την περίπτωση γ' της παραγράφου 1 και των περιπτώσεων γ' και δ' της παραγράφου 2) και επιπλέον περιορισμένης έκτασης δραστηριότητες εστίασης και αναψυχής, για την εξυπηρέτηση του κοινόχρηστου χώρου, εφόσον προβλέπονται από το εγκεκριμένο ρυμοτομικό σχέδιο και τον πολεοδομικό κανονισμό.\nΣτους κοινόχρηστους χώρους επιτρέπεται η κατασκευή υπογείων χώρων για τη στάθμευση αυτοκινήτων (σταθμοί αυτοκινήτων) εφ' όσον προβλέπεται από τον σχεδιασμό με μέριμνα διατήρησης τυχόν υψηλής βλάστησης που φέρουν. Σε περιοχές πρασίνου και σε άλση η κατασκευή υπόγειων χώρων στάθμευσης γίνεται σε περιορισμένο τμήμα τους και μόνο για την εξυπηρέτηση των χρηστών.\n(30) Γωνιές ανακύκλωσης και πράσινα σημεία (μικρά, μεγάλα κοινή υπουργική απόφαση 18485/2017 (ΦΕΚ 1412/Β/2017)).\nα) Οι κατασκευές δικτύων υποδομής και εγκαταστάσεων κοινής ωφέλειας, μετά των παραρτημάτων αυτών (υπέργειων και υπόγειων).\nστ) Η εγκατάσταση μονάδων αφαλάτωσης και λοιπών συστημάτων επεξεργασίας νερού για την υδροδότηση δημοτικών δικτύων, μετά των συνοδών έργων που απαιτούνται, για την πλήρη λειτουργία αυτών.\n(49) Περίπτερα ενημέρωσης/έργα ερμηνείας περιβάλλοντος (πινακίδες, αποχωρητήρια, περίπτερα, στέγαστρα κ.λ.π.)\n(50) Έργα πρόληψης ή αντιμετώπισης της υφαλμύρωσης των υπογείων υδάτων ή εδαφών\n(51) Έργα προστασίας από διάβρωση, κατολισθήσεις και στήριξη εδαφών\nΣΗΜΕΙΩΣΗ: Το παρόν άρθρο τίθεται όπως τροποποιήθηκε με την παράγραφο 8 του άρθρου 44 του νόμου 4685/2020 (ΦΕΚ 92/Α/2020).


The exhibition ' My Favorite bike in Thessaloniki Olympic Museum – paralympicus.gr\nHome/Greece/The exhibition 'My beloved bike' in Thessaloniki Olympic Museum\nThe exhibition 'My beloved bike' in Thessaloniki Olympic Museum\n3 April 2017 Greece, News Leave a comment\nΤο Ολυμπιακό Μουσείο Θεσσαλονίκης, εγκαινίασε άλλη μία εξαιρετικά ενδιαφέρουσα έκθεση, αφιερωμένη στο άθλημα της ποδηλασίας. Η νέα περιοδική έκθεση με τίτλο 'Αγαπημένο μου ποδήλατο…' διοργανώθηκε με αφορμή τη συμπλήρωση 200 ετών από την εφεύρεση του πρώτου ποδηλάτου. Έκτοτε, το ποδήλατο έχει γίνει μέρος της καθημερινότητας εκατομμυρίων ανθρώπων σε όλο τον κόσμο και χρησιμοποιείται για την ψυχαγωγία, την άθληση και την μετακίνησή τους. Τα εγκαίνια της έκθεσης πραγματοποιήθηκαν το Σάββατο 1 Απριλίου 2017, στον χώρο των περιοδικών εκθέσεων του Ολυμπιακού Μουσείο, μέσα σε μία ευχάριστη και ζεστή ατμόσφαιρα. Την έκθεση προλόγισε η Διευθύντρια του Μουσείου, Δρ. Κυριακή Ουδατζή, ενώ την εγκαινίασαν ο Ολυμπιονίκης ποδηλασίας, Κλεάνθης Μπάργκας, ο Αντιδήμαρχος Παιδείας και Αθλητισμού του Δήμου Θεσσαλονίκης, Γεώργιος Δημαρέλος, η Πρόεδρος του Σ.Ε.Ο. Ολυμπιονίκης Βούλα Κοζομπόλη, ο ιδιοκτήτης της εταιρείας Μόλχο του καταστήματο Motion, Αλμπέρτο Μόλχο, ο Πρόεδρος του συλλόγου “Φίλοι Του Κλασσικού Ποδηλάτου”, Στέλιος Κουγιουμτζής και ο Γραμματέας του Διοικητικού Συμβουλίου του Ολυμπιακού Μουσείου, Γεώργιος Παπαβασιλείου.\nPrevious The unique Olympic collection by Stratos Klimou, Greece\nNext Recital of volunteerism by the Hellenic Olympic Committee!


ΜΑΓΕΙΡΙΚΗ-ΠΑΡΑΔΟΣΙΑΚΕΣ ΣΥΝΤΑΓΕΣ Archives - Σελίδα 2 από 2 - XIROMERO PRESS - XIROMEROPRESS.GR\nΤι είναι τα κατσαρέλια;Είναι το περίσσευμα των χειροποίητων φύλλων από την πίτα. Παλιά,δεν πετάγανε τίποτα. Τα μαζεύουμε σε μικρά ρολά ή ένα μεγάλο,σαν σαλιγκάρι και τα ρίχνουμε σε καυτό λάδι. (περισσότερα…)\nΠοιός δεν μεθάει γευστικά με τους νοστιμότατους παραδοσιακούς κεφτέδες που έφτιαχναν οι γιαγιάδες μας και η συνταγή βέβαια έχει περάσει απο γενιά σε γενιά μέχρι τις μέρες μας δείτε αναλυτικά: Υλικά 500 γραμ.κιμάς φρέσκος μοσχαρίσιος 1/2 και παραπάνω φραντζόλα ψωμί βρεγμένο κα\n12 Νοεμβρίου, 20160\nΟ μάγειρας σήμερα θα μας κάνει να "γλείφουμε τα δάχτυλα μας" αφού επέλεξε να μας παρουσιάσει μια νοστιμότατη παραδοσιακή συνταγή "Λαγό στιφάδο",ο λαγός όταν είναι προιόν κυνηγιού ειδικά γίνεται εξαιρετικός διαβάστε αναλυτικά: (περισσότερα…)\nΤσιγαρίδες Ξηρομέρου,το παραδοσιακό χριστουγεννιάτικο έθιμο του τόπου μας!\nΤα Χριστούγεννα φτιάχνουμε τσιγαρίδες. Παλιά,κάθε οικογένεια,είχε ένα γουρουνάκι στην αυλή του. Το έπαιρνε απο μικρό ,η εκτροφή του άρχιζε ένα χρόνο ,πριν, έτσι ώστε να καταφέρουν να το παχύνουν αρκετά. Με φροντίδα και καλό τάϊσμα το γουρουνάκι,γινόταν…θρεφτάρι. Τότε δεν υπήρχα\nΜια από τς πιο γευστικές συνταγές της περιοχής του Ξηρομέρου Αιτωλοακαρνανίας είναι η παραδοσιακή φλαούνα η κουλούρα,η συνταγή είναι απλή και γευστική και πεντανόστιμη αναλυτικά: (περισσότερα…)\n9 Νοεμβρίου, 20160\nΥλικά: γάλα και αλεύρι Η νοικοκυρά έβαζε το γάλα στην κατσαρόλα να κάψει και μετά έριχνε λίγες κουταλιές αλεύρι και αλατάκι. Ανακάτευε το μείγμα μέχρι να γίνει κρέμα. Τότε το έβγαζε από τη φωτιά κι έριχνε λίγο βούτυρο. Αυτός ήταν ένας παραδοσιακός χυλός Παλιά που δεν είχαν σιταρ\nΟ παραδοσιακός χαλβάς στο Νομό Αιτωλοακαρνανίας ταυτίζεται με τον ερχομό στο σπίτι από το λιοτρίβι του φρέσκου λαδιού κατά τα τέλη Νοέμβρη. Είναι ένα μικρό έθιμο που τηρείται ακόμα και σήμερα. Επίσης όταν ήθελαν να γιορτάσουν κάτι έκτακτο ή γιατί, έτσι τους ερχόταν επιθυμία για\nΚουραμπιέδες παραδοσιακοί με αλισίβα,η συνταγή των γιαγιάδων μας!\nΟι κουραμπιέδες είναι από τα γλυκίσματα που πάντα έφτιαχναν οι νοικοκυρές του νομού μας τα Χριστούγεννα αλλά και σε ονομαστικές εορτές,δείτε μια συνταγή που κρατάει από πολύ παλιά την εποχή των γιαγιάδων μας! Υλικά (περισσότερα…)\nΚατιμάρι [κατμαρ] το παραδοσιακό νηστήσιμο έδεσμα της Αιτωλοακαρνανίας!\nΤο κατιμάρι είναι παραδοσιακό χριστουγεννιάτικο και αποκριάτικο γλυκό και γίνεται από ένα μείγμα κανέλας, γαρύφαλλου, καρυδιών, αμύγδαλων, σουσαμιού και ζάχαρης. Όλα αυτά καλά ανακατεμένα τυλίγονται σε παραδοσιακά πλασμένο φύλλο που πλάθεται με αλεύρι, λίγο λάδι και νερό. (π\nΗ παραδοσιακή γαλατόπιτα της Αιτωλοακαρνανίας!\nΣυνεχίζουμε την παρουσίαση παραδοσιακών συνταγών του νομού μας σήμερ θα δοκιμάσουμε την παραδοσιακή γαλατόπιτα του νομού μας από τις γευστικές παραδόσεις μας,διαβάστε αναλυτικά: (περισσότερα…)\n5 Νοεμβρίου, 20160\nΤο Κατσαμάκι, που συνηθιζόταν πάρα πολύ παλαιότερα, τώρα έχει σχεδόν εκλείψει από τα σύγχρονα νοικοκυριά. Ήταν ένα απλό φαγητό φτιαγμένο από καλαμποκάλευρο (ροκίσιο) αλεύρι και νερό. Για να το παρασκευάσουμε, ζεσταίνουμε πρώτα το νερό, και προτού κοχλάσει, διαλύουμε μέσα του το\nΠαραδοσιακή τραχανόπιτα Ξηρομέρου Αιτωλοακαρνανίας!\nΜια από τις πιο γνωστές παραδοσιακές γεύσεις του νομού μας είναι και η τραχανόπιτα,η περιοχή της Αιτωλοακαρνανίας φημίζεται για τον τραχανά τον οποίο με πολύ μεράκι και τέχνη φτιάχνουν οι νοικοκυρές δείτε την συνταγή για παραδοσιακή ξηρομερίτικη τραχανόπιτα! (περισσότερα…\nΟι γαστρονομικοί θησαυροί του Νομού Αιτωλοακαρνανίας!\nΗ Αιτωλοακαρνανία με την μεγάλη ποικιλομορφία των τοπίων, τις παραδοσιακές αγροκτηνοτροφικές πρακτικές, την αλιεία και την ιχθυοκαλλιέργεια, τον τρόπο ζωής και της ιστορική εξέλιξη. Όπως αυτά αποτυπώνονται στην περιοχή, διαμορφώνουν μια πολιτιστική κληρονομιά ιδιαίτερης αξίας,\nΣτα πλαίσια της παρουσίασης παραδοσιακών συνταγών και φαγητών του Νομού Αιτωλοακαρνανίας σήμερα θα δούμε πως φτιάχνεται η παραδοσιακή μακαρονόπιτα: (περισσότερα…)\nΦυτέψτε ρίγανη στο μπαλκόνι,διαβάστε τον τρόπο και τις χρήσεις που έχει το "μαγικό" αυτό φυτό!\nΗ ρίγανη είναι πολυετές φυτό και ανήκει στην οικογένεια Lamiaceae στο γένος Οriganum. Από τα τέσσερα διαφορετικά είδη φυτών που αναφέρονται στη ρίγανη, το πιο διαδεδομένο στη χώρα μας είναι το Origanum vulgare spp. hirtum. Η καλλιέργεια της ρίγανης εντοπίζεται κυρίως στη Μακεδον\nΛαδοραβανί Αιτωλοακαρνανίας,το παραδοσιακό νηστίσιμο γλυκό της νιότης μας!\nΕτούτο το ραβανί δεν έχει σχέση με το κλασικό ραβανί με τα αβγά και το σιρόπι. Ετούτο είναι νηστίσιμο και μοιάζει κατά κάποιο τρόπο με χαλβά σιμιγδαλένιο «φούρνου». Είναι παραδοσιακή συνταγή της Αιτωλοακαρνανίας και τα υλικά διαφοροποιούνται λίγο από περιοχή σε περιοχή. Μέρος τ\nΕλιές Αγρινίου: Τις μαζεύουν πράσινες, τις χαράζουν σε τρεις μεριές του μάκρους και τις ξεπικρίζουνε με νερό. Τελευταία τις βάζουν στην άρμη. Το ξεπίκρισμα τελειώνει σε 8-10 μέρες, όταν συχνότερα αλλάζουμε το νερό. Τότε τις ρίχνουν σε κάδη των 1000 οκ. με άρμη 14-15 τα εκατό. Κι


Σε εξέλιξη φωτιά στην Αιτωλοακαρνανία-Παραμένει η ίδια εικόνα στα Καλάβρυτα | The Indicator\nΣε εξέλιξη φωτιά στην Αιτωλοακαρνανία-Παραμένει η ίδια εικόνα στα Καλάβρυτα\n7 Σεπτεμβρίου 2019 • Ώρα δημοσίευσης: 6:35 μμ\nΣε εξέλιξη βρίσκεται φωτιά σε δασική έκταση και έκταση με πουρνάρια, σε δύσβατο σημείο, στην περιοχή Πηγάδια Παλαιομάνινα Αιτωλοακαρνανίας. Άμεσα κινητοποιήθηκαν 20 πυροσβέστες με 10 οχήματα, μία ομάδα πεζοπόρο τμήμα με 6 πυροσβέστες, 2 αεροσκάφη Canadair και 2 αεροσκάφη PZL.\nΣε εξέλιξη παραμένει και η φωτιά που έχει ξεσπάσει σε δασική έκταση και έκταση με πουρνάρια, στην περιοχή Λεχούρι Καλαβρύτων Αχαΐας, σε δύσβατο σημείο και χωρίς να κινδυνεύει κατοικημένη περιοχή. Η φωτιά εντοπίζεται σε χαράδρα και παρότι έβρεξε λίγο, δεν άλλαξε την εικόνα του πύρινου μετώπου.\nΣτο σημείο επιχειρούν 18 πυροσβέστες με 9 οχήματα, μία ομάδα πεζοπόρο τμήμα με 5 πυροσβέστες, 2 αεροσκάφη Canadair και 2 αεροσκάφη PZL.